《周宪之用余送赵子雍诗韵作属德祖及余同作二首 其一》
宋代·程俱

嗟我涉世路，有如陆推舟。寻常不可冀，况乃万里流。

安能逐骊騄，超忽十二州。虽然晚闻道，浅瞢如孙休。

往者谢五斗，种瓜从故侯。家山三亩宅，白首遂首丘。

一为饥所驱，复作漫浪游。曲意泯圭角，终然足人尤。

焉知大隐地，亦复怀百忧。

作者简介：程俱（1078—1144）北宋官员、诗人。字致道，号北山，衢州开化（今属浙江）人。以外祖邓润甫恩荫入仕。宣和三年赐上舍出身。历官吴江主簿、太常少卿、秀州知府、中书舍人侍讲、提举江州太平观、徽猷阁待制。诗多五言古诗，风格清劲古淡，有《北山小集》。